SAF Tehnika

**AS "SAF Tehnika"** ir Latvijas uzņēmums, mikroviļņu datu pārraides iekārtu, mērierīču un bezvadu sensoru ražotājs. "SAF tehnikas" ražotie produkti nodrošina bezvadu telesakaru risinājumus digitālai balss un datu pārraidei.

Uzņēmuma produkcija tiek eksportēta uz vairāk nekā 130 pasaules valstīm. Uzņēmuma biroji atrodas Rīgā, Denverā, Singapūrā un Bogotā. AS "SAF Tehnika" ir meitas uzņēmumi ASV: *SAF North America LLC* un *SAF Services LLC*.

"SAF Tehnika" akcijas tiek kotētas biržā *[[Nasdaq Riga]]* oficiālajā sarakstā.

## Uzņēmuma akcionāri
Akcionāru struktūra (2025. gada 30. jūnijā): SIA "Koka Zirgs" (19,74%), Didzis Liepkalns (17,05%), Normunds Bergs (9,74%), Juris Ziema (8,71%), Andrejs Grišāns (1,95%), pārējie akcionāri (42,81%).

Uzņēmuma "Koka zirgs" dalībnieki ir Normunds Bergs (44,25 %), Jānis Bergs (27,92 %), Didzis Liepkalns (13,26 %), Andrejs Grišāns (7,79 %) un Juris Ziema (6,78 %).

## Produkti
AS "SAF Tehnika" ražo aptuveni 200 produktus, kas nodrošina bezvadu risinājumus digitālai balss un datu pārraidei mobilo un fiksēto tīklu operatoriem, datu pārraides nodrošinātājiem, valsts un privātajiem uzņēmumiem maģistrālo tīklu izbūvei. Uzņēmums ražo mikroviļņu datu pārraides iekārtas licencētajām un nelicencētajām radioviļņu frekvencēm, kā arī izstrādājis vairākus unikālus produktus, piemēram, *[[Integra]]* un *[[Spectrum Compact]]*.

## Uzņēmuma darbība
### 1994 — 1999
AS "SAF Tehnika" vēsture ir senāka par tās oficiālo dibināšanas datumu 1999. gadā. Jau 1990. gadu sākumā radioinženieris Didzis Liepkalns (vēlāk uzņēmuma tehniskais direktors un valdes priekšsēdētāja vietnieks) radīja telekomunikāciju iekārtas, sākotnēji privātām vajadzībām, vēlāk arī apkārtnē esošajiem uzņēmumiem. 1994. gadā Liepkalns radīja telefona līnijas pagarinātāju un video signāla pārraidītāju, izmantojot mikroviļņu radio — tie bija pirmie produkti, kuri tika pārdoti SAF zīmola paspārnē. Pirmais SAF komerciāli veiksmīgais produkts — AM-10, spēja nodrošināt datu pārraides ātrumu līdz 2Mbps.

### 1999 — 2002
Iekārtas AM-10 popularitāte iedvesmoja attīstīt biznesu un, pateicoties investīcijām, kuras nodrošināja Baltijas vadošie IT uzņēmumi, 1999. gadā nodibināja AS "SAF Tehnika". Sākumā uzņēmumā strādāja tikai apmēram 10 darbinieki.

Lai iekļūtu plašākā, ETSI standartu regulētā tirgū, 2000. gadā "SAF Tehnika" izlaida digitālo mikroviļņu radio sistēmu CFM (ciparu frekvenču modulācija) ar datu pārraides ātrumu no 8-34 Mbps, kura kļuva par veiksmīgāko "SAF Tehnika" produktu. Šīs radioaparatūras līnijas attīstību virzīja tajā laikā plaši izplatītie uztvērēja un raidītāja mikroviļņu moduļi, kurus izstrādāja *[[Hewlett-Packard|Hewlett Packard]]* (HP). Bet kad HP pārstāja piegādāt šos moduļus, "SAF Tehnika" izstrādāja savus moduļus. Uzņēmums spēja ražot visus mikroviļņu radio elementus saviem spēkiem. Turpinājās darbs pie iekšējā bloka radīšanas. Pirmie aparatūras paraugi nodrošināja pārraides ātrumu 4x2 Mbit/s. Tālāk sekoja uzlabotas versijas ar 8x2 Mbit/s un 16x2 Mbit/s kapacitāti. 

### 2002 — 2009
Uzņēmuma straujā attīstība uzsākās brīdī, kad situācija globālajā telekomunikāciju tirgū bija nelabvēlīga. Ievērojams investīciju kritums datu bezvadu pārraides sektorā, kas sākās 2001. gadā, negatīvi ietekmēja vairākus uzņēmumus šajā nozarē. Taču "SAF Tehnika" paplašināja savu modeļu līniju, piedāvājot jaunus produktu veidus un uzlabojot potenciālu izpētes un izstrādes jomā.

"SAF Tehnika" sāka savas produkcijas ieviešanu Lietuvā. Tālāk sekoja Skandināvu valstis — Zviedrija, Dānija, Norvēģija un Islande. Vienlaicīgi "SAF Tehnika" izplatījās arī Austrumeiropā. Uzņēmums palielināja savu ietekmi pasaulē, piedaloties svarīgās starptautiskos gadatirgos un izstādēs, tādās kā *CeBIT* (Vācija), *CommunicAsia* (Singapūra), *Svyaz ExpoCom* (Krievija). Šiem pasākumiem bija svarīga loma jaunu partneru meklēšanā, zīmola SAF un jaunas produkcijas popularizēšanā.

2003. gadā SAF Tehnika ieguva ISO 9001:2000 sertifikātu. Uzņēmums kļuva par ETSI biedru (Eiropas telekomunikāciju standartu institūts), kas ļāva tai iegūt pieeju pie jaunākās informācijas un nodrošināja ar kompetenci par visiem jaunumiem telekomunikāciju industrijā.

Lai paplašinātu un nostiprinātu modeļu līniju, 2004. gada aprīlī "SAF Tehnika" iegādājās Zviedrijas uzņēmumu *[[Viking Microwave AB]]*, kas atrodas Gēteborgā. Tā kā uzņēmums bija SAF īpašums, tad meitas uzņēmums ieguva nosaukumu *SAF Tehnika Sweden*. Šī daļa bija atbildīga par zinātniski pētnieciskiem un konstruktīviem resursiem, kas bija nepieciešami SDH (sinhronās digitālās hierarhijas) saimes produktu izstrādei.

2004. gada maijā "SAF Tehnika" veica akciju publisko piedāvājumu (IPO). Viens no uzņēmuma dibinātājiem, *[[MicroLink]]*, pilnībā vēlējās pārdot sev piederošās akcijas, bet daļa no pārējiem akcionāriem vēlējās pārdot daļu no sev piederošajām akcijām. Akciju publiskā piedāvājuma rezultātā esošie akcionāri no sev piederošo akciju pārdošanas saņēma 22,1 miljonus eiro, bet uzņēmums ar jaunu akciju emisiju piesaistīja 1,71 miljonus eiro lielu kapitālu. Izbraukuma prezentācijas investoriem notika Londonā, Frankfurtē, Stokholmā, Helsinkos, Tallinā. Akcijas tika piedāvātas apmēram 150 institucionālajiem investoriem. Parakstīšanās procesā investoru interese par akcijām pārsniedza piedāvāto akciju apjomu 1,7 reizes. Pēc akciju publiskā piedāvājuma beigām 2004. gadā akcijas tika iekļautas biržas *[[Nasdaq Riga]]* Oficiālajā sarakstā.

2006. gada februārī, kad Barselonā norisinājās kongress *World 3GSM Congress 2006*, SAF Tehnika prezentēja pilnīgi jaunu SDH produkcijas līniju (SAF CFQ). CFQ līnija ir aparatūra, kas darbojas augstās frekvencēs un ir spējīga nodrošināt 155 Mbit/s lielu pārraides ātrumu. Tā papildināja jau esošo CFM produkcijas saimi, kas strādā zemās un vidējas frekvencēs un nodrošina 34 Mbit/s pārraides ātrumu.

2008. gada novembrī starp AS "SAF Tehnika' un zviedru uzņēmumu *[[PROTOTECH AB]]* tika noslēgts līgums par kapitāla daļas izpirkšanu. Uzņēmums *PROTOTECH AB* ir *SAF Tehnika Sweden AB* vadītājs, taču abi uzņēmumi turpina sadarbību mikroviļņu aparatūras pētniecības un izstrādes sfērā

2008. gada martā uzņēmums laida klajā pirmo CFIP radio sistēmu — vienu no pasaules pirmajām hibrīda *IP/TDM full outdoor* iekārtām, kas vēlāk attīstījās par CFIP-106/108, tad par *[[Lumina]]*. Šis produkts ir SAF radiosistēmu jaunā paaudze ar kapacitāti 108 Mbit/s. Jaunā produkta prezentācija notika izstādes laikā *CeBIT 2008* Hannoverē, Vācijā.

2008. gada novembrī SAF Tehnika kopā ar Krievijas uzņēmumu *[[Мобильные Технологии OOO]]*, dibināja Krievijas Federācijā akciju sabiedrību ar nosaukumu *SAF Tehnika RUS OOO*. AS "SAF Tehnika" pieder 51% *SAF Tehnika RUS* akciju. "SAF Tehnika" mērķis bija palielināt savas produkcijas pārdošanas daudzumu Krievijas teritorijā, kā arī, lai uzlabotu pakalpojumus jau esošiem klientiem. Kopīgais uzņēmums SAF Tehnika RUS plānoja izvērst savu darbību Krievijas teritorijā 2009. gadā.

### 2009 — pašlaik
#### Darbība starptautiskajos tirgos
Nedaudz vairāk kā desmit gadu laikā "SAF Tehnika" no dažu cilvēku "start-up" uzņēmuma izveidojās par pasaules līmeņa ražotāju ar plašu produktu klāstu un iespaidīgu klientu bāzi, kuru starpā ir lieli mobilie operatori un neskaitāmi visdažādāko jomu uzņēmumi visā pasaulē. 

2009./2010. gadā "SAF Tehnika" uzsāka darbību piecos jaunos tirgos, paplašinot aktīvo tirgu skaitu līdz 79 valstīm un kopējo darbojošos tirgu skaitu līdz 99. Uzņēmums turpināja izvērst starptautisko tirdzniecību arvien jaunos reģionos, it īpaši Ziemeļamerikā un Āzijas un Āfrikas reģionā.

2012. gadā uzņēmums atklāja pastāvīgu biroju un noliktavu Amerikas Savienotajās Valstīs. SAF produkti atrodami vairāk nekā 130 valstīs visā pasaulē, 

#### Jaunu produktu izstrāde
2011. gadā tika laisti klajā produkti *CFIP Marathon 1.4 GHz* un *CFIP PhoeniX M*, bet 2012. gadā SAF prezentēja CFIP Zemās aiztures aktīvo atkārtotāju (*Low Latency Active Repeater*) — tobrīd vienu no ātrākajiem zemās aiztures produktiem, kas nodrošina datu pārraidi 6 GHz frekvencē ar aizturi, kas nepārsniedz 35 nanosekundes.

2013. gadā uzņēmums laida klajā unikālu mikroviļņu spektra analizatoru *Spectrum Compact* 6—40 GHz diapazoniem. *Spectrum Compact* tobrīd bija pasaulē mazākais pārnēsājamais mikroviļņu tīkla monitoringa rīks 6—11 GHz, 10—17 GHz, 17—24 GHz 24-40 Ghz frekvenču diapazoniem. 2014. gadā *Spectrum Compact* produktu saimi papildināja ar 2—8 GHz *Spectrum Compact*.

2013. gada nogalē "SAF Tehnika" prezentēja nākamās paaudzes mikroviļņu datu pārraides platformu *[[Integra]]*. Tā ir unikāla, viegla un ergonomiska radio sistēma, atbilstoša tā brīža nozares augstākajiem tehniskajiem parametriem. 2014. gadā iznāca papildinājums *Integra* produktu saimei. Jaunā *Integra S*, atšķirībā no pārējām *Integra*, bija pieejama iegādei bez antenas. Bet 2015. gadā ražošanā nonāca *Integra-W*, kas paredzēta lielas kapacitātes datu pārraidei. *Integra W* atbalsta kanālu platumu līdz 112 MHz un modulācijas atbalstu līdz 1024QAM .

2013. gadā iznāca otrās paaudzes *Marathon* iekštelpu sistēma *Marathon II*, kas paredzēta 0.25-8 MHz kanālu platumam (12xE1) un E1 atbalstu un seriālo portu. 2013. gadā "SAF Tehnika" izlaida arī *PhoeniX C* iekārtu. Īpaši kompaktā sistēma atbalstīja *Carrier Ethernet* funkcionalitāti un bija paredzēta video pārraidei. 2014. gada otrajā pusē iznāca *CFIP PhoeniX IRFU*.

2015. gadā "SAF Tehnika" izlaida plaukstas izmēra signāla ģeneratoru *SG Compact*. Iekārta sākotnēji paredzēta 6-12 GHz frekvenču diapazonam un vizuāli realizēta *Spectrum Compact* stilistikā. Primāri *SG Compact* paredzēts antenu regulēšanai un testēšanai.

Tādējādi tika radīti vairāki unikāli produkti — nākamās paaudzes mikroviļņu datu pārraides platforma *Integra*, pasaulē mazākais mikroviļņu spektra analizators *Spectrum Compact* un signāla ģenerators *SG Compact*. Uzņēmums ir papildinājis savu produktu klāstu izveidojot *Spectrum Compact E-band* un *Spectrum Compact V-band* grupas produktus, kā arī radot bezvadu industriālo produktu interneta temperatūras un mitruma uzraudzības risinājumu *Aranet*.

2025. gada 1. augustā tika dibināts uzņēmums SIA *Pluff*, kurā "SAF Tehnika" ieguva 30 % kapitāldaļu. Tas paredzēts plastmasas spiedienliešanas izstrādājumu ražošanai un frēzēšanas pakalpojumu sniegšanai, lai samazinātu atkarību no Ķīnā ražotajiem plastmasas korpusiem.

## Mecenātisms
AS "SAF Tehnika" ir Latvijas Universitātes fonda atbalstītājs. 2011. gadā uzņēmums atbalstīja žurnālu "Terra" 430 eiro un "Ekselences balvu 2011" 1450 eiro apmērā. 2015. gadā tika piešķirts 2500 EUR finansējums talantīgu skolēnu dalībai pasaules fizikas olimpiādē Indijā. 2016. gadā SAF atbalstīja Latvijas Universitātes Biznesa ideju fondu 1000 EUR apmērā.

## Atsauces

## Ārējās saites
* SAF Tehnika
* Aranet
* Uzņēmumu reģistrs: A/S "SAF TEHNIKA" (reģ. Nr. 40003474109)
* Infomācija par SAF Tehnika akciju publiskā piedāvājuma gaitu
* Biržas informācija par SAF Tehnika akcijām